b'\n_START_ARTICLE_\nHTML\n_START_PARAGRAPH_\nHyper Text Markup Language (slovensko jezik za ozna\xc4\x8devanje nadbesedila, kratica HTML) je ozna\xc4\x8devalni jezik za izdelavo spletnih strani. Predstavlja osnovo spletnega dokumenta. Poleg prikaza dokumenta v spletnem brskalniku se z njim hkrati dolo\xc4\x8di tudi zgradba in semanti\xc4\x8dni pomen delov dokumenta._NEWLINE_Izdela se ga lahko v vsakem urejevalniku besedil (kot npr. bele\xc5\xbenici idr.), saj je zapisan v obliki elementov HTML, ki so sestavljeni iz zna\xc4\x8dk, zapisanih v \xc5\xa1pi\xc4\x8dastih oklepajih (npr. kot <p>) znotraj vsebine spletne strani. Zna\xc4\x8dke HTML so obi\xc4\x8dajno zapisane v parih, kot npr. <p> in </p>. Prva zna\xc4\x8dka se imenuje tudi za\xc4\x8detna zna\xc4\x8dka, druga pa kon\xc4\x8dna zna\xc4\x8dka. Znotraj para zna\xc4\x8dk lahko oblikovalec spletne strani vpi\xc5\xa1e poljubno besedilo in tudi druge zna\xc4\x8dke (gnezdenje zna\xc4\x8dk).'